Atturi Ewlenin: Tom Hanks, Sarita Choudhuri, Alexander Black, Tom Skerritt, Ben Whishaw Direttur: Tom Tykwer Ħin: 97 min. Distributur: Icon Films Maħruġ minn KRS Releasing Ċert. 12A Dawk li huma familjari biss maċ-ċinema ta' Hollywood aktarx li se jsibu l-films tad-direttur Ġermaniż Tom Tykwer mhux għall-palat tagħhom. Dan id-direttur, li mhux konformi maċ-ċinema popolari Amerikan, ukoll għandu sezzjoni ta' ammiraturi tal-istil minimu tiegħu. Fl-2012, Tykwer idderiega lil Tom Hanks fil-film epiku iżda wkoll mhux konvenzjonali tax-xjenza fittizja, Cloud Atlas. Dan l-attur qed jerġa' jidher fil-film ġdid tad-direttur Ġermaniż, A Hologram For The King. Ibbażat minn fuq in-novella ta' Dave Eggers, li għoġbot ħafna lil Hanks, din hi produzzjoni mhux tas-soltu u unika, però kontemporanja. In-negozjant Amerikan Alan Clay (Hanks), fi żmien ir-riċessjoni tal-2010 jinsab bla flus, inkwetat u ddivorzjat. Hu jmur fl-Arabja Sawdija mimli tama li se jwettaq biċċa negozju tajba ħafna – ibigħ sistema sofistikata li tipproġetta bniedem sħiħ (olografika), għall-konferenzi fejn parti min-nies ikunu mijiet ta' kilometri 'l bogħod, lill-gvern ta' dan il-pajjiż. Waħdu, mitluq f'post imdawwar mid-deżert, hu jagħmel ħabib ma' xufier ta' taxi, raġel baħbuħ li jaf xi jgħid, u anke ma' tabiba attraenti minn dan il-pajjiż. Waqt li din l-affari tieħu ż-żmien, Alan jibda jidra d-drawwiet u l-kultura tal-post u anke jifhem aħjar lin-nies tal-lokal. A Hologram For The King, mal-ewwel daqqa t'għajn, jidher li ma fih xejn sostanzjali, iżda bil-mod l-affarijiet imorru għall-aħjar meta Alan jidra s-sistema u anke jsir iħobb lit-tabiba li tikkurah. Il-preżenza ta' Tom Hanks, li jidher f'kull xena ħlief f'xi flashbacks ta' meta kien tifel, hi garanzija ta' proġett ieħor mhux ta' min jitilfu.